ΓΡΑΠΤΗ ΕΡΩΤΗΣΗ P-1231/96 υποβολή: Miguel Arias Caρete (PPE) προς την Επιτροπή (15 Μαΐου 1996)

Θέμα: Κοινό σχέδιο ΕΕ - Καναδά

Η Ιταλική Προεδρία και η Επιτροπή διαπραγματεύονται με τον Κανδά σχέδιο κοινής δράσης και πολιτική δήλωση ανάλογη με αυτήν που εγκρίθηκε από τις ΗΠΑ κατά τη διάρκεια της Ισπανικής Προεδρίας.

Υπάρχουν εμπορικές διαφορές με τον Καναδά και πρόσφατα η χώρα αυτή προκάλεσε σοβαρά προβλήματα στον τομέα της αλιείας, σε σημείο που ένα κράτος μέλος παρέπεμψε τον Καναδά στο Διεθνές Δικαστήριο. Εξάλλου, ο Καναδάς δεν έχει ακόμη προβεί στην κύρωση της αλιευτικής συμφωνίας που σύναψε με την Κοινότητα το 1992, ούτως ώστε εξακολουθεί να εφαρμόζει την μονομερή ρύθμιση βάσει της οποίας λαμβάνει το δικαίωμα να ασκεί αλιευτικές δραστηριότητες έξω από τα χωρικά του ύδατα, υπερβαίνοντας τα 200 ναυτικά μίλια, πράγμα που αποτελεί κατάφωρη παραβίαση του διεθνούς δικαίου.

Υπό τις συνθήκες αυτές, δεν θεωρεί η Επιτροπή ότι υπάρχουν οι απαραίτητες προϋποθέσεις για τη σύναψη πολιτικής συμφωνίας με τον Καναδά; Δεν πιστεύει η Επιτροπή ότι οι δηλώσεις του Επιτρόπου Brittan κατά την επίσκεψή του στην Οτάβα στις 17 Μαρτίου 1996 όσον αφορά την οριστική επίλυση των διαφορών στον τομέα της αλιείας, προαναγγέλλουν την τοποθέτηση της Ένωσης κατά τις διαπραγματεύσεις; Μπορεί να εξηγήσει ο κ. Brittan γιατί η Επιτροπή τηρεί μια στάση που φαίνεται να προσεγγίζει τη θέση του Καναδά και η οποία θα μπορούσε να βλάψει ένα κράτος μέλος στην υπόθεση που εκδικάζεται από το Διεθνές Δικαστήριο της Χάγης σχετικά με ένα θέμα που δεν εμπίπτει στην κοινοτική αρμοδιότητα (παραβίαση του δικαίου της θάλασσας από τον Καναδά);

Ποια μέτρα προτίθεται να λάβει η Επιτροπή για να επιτύχει τη θέση σε ισχύ της συμφωνίας για τις σχέσεις με τον Καναδά στον αλιευτικό τομέα, η οποία μονογραφήθηκε στις 17 Δεκεμβρίου 1992;

Aπάντηση του Sir Leon Brittan εξ ονόματος της Επιτροπής (10 Ιουνίου 1996)

Η αλιεία αποτελούσε από παλιά σημαντική πτυχή της σχέσεως μεταξύ της Κοινότητας και του Καναδά και θεωρείται ότι θα αποτελέσει τον πρωταρχικό παράγοντα για τις μελλοντικές εξελίξεις.

Η συμφωνία του 1992 για την αλιεία δεν επικυρώθηκε από τον Καναδά. Ωστόσο η Κοινότητα εκπλήρωσε όλες τις υποχρεώσεις της συμφωνίας, ενώ η εκπλήρωση των εν λόγω υποχρεώσεων από τον Καναδά εκκρεμεί. Για να διατηρήσει την ισορροπία στη σχέση ο Καναδάς πρέπει να εκπληρώσει τις υποχρεώσεις που εκκρεμούν, και ιδίως να επιτρέψει την πρόσβαση στα λιμάνια για τα κοινοτικά αλιευτικά σκάφη καθώς και την πρόσβαση στα πλεονασματικά αποθέματα στα καναδικά ύδατα.

Η διαφορά στον τομέα της αλιείας το 1995 λύθηκε με τα διμερή συμφωνημένα πρακτικά που υπέγραψαν η Κοινότητα και ο Καναδάς στις 20 Απριλίου 1995. Οι διατάξεις των συμφωνημένων πρακτικών εγκρίθηκαν κατά τη συνεδρίαση του Σεπτεμβρίου 1995 της Οργάνωσης Αλιείας του βορειοδυτικού Ατλαντικού (NAFO). To τελευταίο θέμα της διένεξης ήταν η έκδοση από το Συμβούλιο απόφασης για τη σύναψη των συμφωνημένων πρακτικών και κανονισμών για την εφαρμογή της συμφωνίας του NAFO το Δεκέμβριο 1995. Η Επιτροπή δεν συμμετέχει στην υπόθεση που υπέβαλε η Ισπανία στο Διεθνές Δικαστήριο. Τα συμφωνημένα πρακτικά προβλέπουν ότι κανένα σημείο του περιεχόμενου τους δεν προδικάζει τη δυνατότητα των κρατών μελών να διατηρήσουν και να υπερασπισθούν τα δικαιώματά τους σύμφωνα με τη διεθνή νομοθεσία.

Κατά τη διάρκεια της διένεξης μεταξύ της Κοινότητας και του Καναδά στον τομέα της αλιείας, οι διατλαντικές σχέσεις αναπτύσσονταν με τις συζητήσεις για το σχέδιο δράσεως της Κοινότητας και των Ηνωμένων Πολιτειών, που κατέληξαν στη συμφωνία για κοινό χρονοδιάγραμμα που ανακοινώθηκε στη διάσκεψη κορυφής της Μαδρίτης το Νοέμβριο 1995. Κατά τη διάρκεια της διάσκεψης η προεδρία του Συμβουλίου κάλεσε άλλες δημοκρατίες της Ατλαντικής οργάνωσης να συμμετάσχουν στο κοινό χρονοδιάγραμμα. Παράλληλα, σημειώθηκε πρόοδος όσον αφορά τη λύση μιας σειράς μακροχρόνιων εμπορικών προβλημάτων που διαταράσσουν πρόσφατα τη διμερή σχέση με τον Καναδά.

Με την ολοκλήρωση αυτών των εξελίξεων το Δεκέμβριο 1995, οι σχέσεις μεταξύ της Κοινότητας και του Καναδά βελτιώθηκαν σημαντικά. Παρ'όλο που εξακολουθούσαν να υπάρχουν ορισμένα προβλήματα, φαινόταν να έχει έρθει η στιγμή για την αποκατάσταση της σχέσεως που κατά το παρελθόν ήταν σε γενικές γραμμές καλή. Ο Καναδάς δήλωσε ότι είναι πρόθυμος να ανταποκριθεί στις δυνατότητες που ανοίγονταν με τις εξελίξεις στις σχέσεις της Κοινότητας και των Ηνωμένων Πολιτειών. Ως εκ τούτου, η Επιτροπή προέβη σε ανασκόπηση της σχέσεως για να εξετάσει κατά πόσον ήταν δυνατόν να ληφθούν περαιτέρω μέτρα για την ενίσχυση των δεσμών και, παράλληλα, να εξακολουθήσει την επίλυση προβλημάτων που είχαν τεθεί επί τάπητος κατά το δεύτερο ήμισυ του 1995. Μετά από συζητήσεις με το Συμβούλιο, άρχισε ο παρών γύρος συνομιλιών για τη διαμόρφωση ενός σχεδίου δράσεως.

Κεντρικό θέμα των συνομιλιών ήταν τα προβλήματα στον τομέα της αλιείας. Η συνεννόηση ως προς το θέμα της πρόσβασης στα λιμάνια και στα πλεονασματικά αποθέματα θεωρείται ότι θα αποτελέσει τα θεμέλια για μια ενισχυμένη σφαιρική σχέση και ότι οι συνομιλίες για το σχέδιο δράσεως εξασφαλίζουν μια σημαντική νέα προσέγγιση για να πεισθούν οι Καναδοί σχετικά με την αναγκαιότητα παροχής άδειας για την πρόσβαση στα λιμάνια και στα πλεονασματικά αποθέματα. Παράλληλα διεξήχθησαν συνομιλίες εξειδικευμένου χαρακτήρα για τα θέματα που προέκυψαν από τη συμφωνία του 1992. Ο Καναδάς έχει εκφράσει την προθυμία του να εκπληρώσει τους όρους της συμφωνίας που εκκρεμούν, αλλά επιθυμεί να συζητήσει περαιτέρω τους τρόπους εφαρμογής. Θα διεξαχθούν προσεχώς νέες συνομιλίες όπου θα θιγούν τα εν λόγω θέματα.